*Projekts*

2019.gada Noteikumi Nr.

Rīgā (prot. Nr. .§)

**Aizturēto un apcietināto personu konvojēšanas kārtība Valsts ieņēmumu dienestā**

Izdoti saskaņā ar likuma "Par Valsts ieņēmumu dienestu" 16.panta trešās daļas 5.punktu un 16.6panta trešās daļas 4.punktu

**I. Vispārīgie jautājumi**

1. Noteikumi nosaka kārtību, kādā Valsts ieņēmumu dienesta Nodokļu un muitas policijas pārvalde un Valsts ieņēmumu dienesta Iekšējās drošības pārvalde nodrošina aizturēto un apcietināto personu (turpmāk – konvojējamā persona), konvojēšanu.

2. Konvojēšana ir drošības pasākumu kopums, kas ietver konvojējamās personas pārvešanu un apsardzi, ko atbilstoši kompetencei veic Valsts ieņēmumu dienesta Nodokļu un muitas policijas vai Iekšējās drošības pārvaldes amatpersona ar speciālo dienesta pakāpi (turpmāk – konvoja darbinieks). Konvojēšanu veic:

 2.1. procesuālo darbību veikšanai;

 2.2. sakarā ar lietas izskatīšanu tiesā;

 2.3. veselības aprūpei ārpus ieslodzījuma vietas vai īslaicīgas aizturēšanas vietas.

3. Konvojējamās personas konvojēšanu veic, lai novērstu konvojējamās personas, kuras tur aizdomās vai ir apsūdzētas noziedzīgu nodarījumu izdarīšanā Nodokļu un muitas policijas pārvaldei vai Iekšējās drošības pārvaldei piekritīgajos kriminālprocesos, mēģinājumu bēgt vai izdarīt tādu darbību, kas apdraud konvoja darbinieka, pašas konvojējamās personas vai citas personas drošību, kā arī nodrošinātu konvoja darbinieka un konvojējamās personas aizsardzību pret citas personas pretlikumīgām darbībām.

4. Pamats konvojējamās personas konvojēšanai ir:

4.1. tiesas rakstisks pieprasījums;

4.2. prokurora rakstisks pieprasījums;

4.3. Valsts ieņēmumu dienesta Nodokļu un muitas policijas vai Iekšējās drošības pārvaldes izmeklētāja (turpmāk – procesa virzītājs) rakstisks pieprasījums.

5. Ja par konvojējamo personu nav sagatavots neviens no šo noteikumu 3.punktā minētajiem dokumentiem, pamats konvojējamās personas konvojēšanai ir aizturēšanas protokols.

6. Kārtību, kādā veic konvoja darbinieku norīkošana konvojēšanai, nosaka Valsts ieņēmumu dienesta ģenerāldirektors.

7. Pirms konvojējamo personu nodošanas konvojēšanai procesa virzītājs rakstveida pieprasījumā konvoja darbiniekam norāda:

7.1. konvojēšanas datumu;

7.2. konvojēšanas pamatojumu;

7.3. konvojējamās personas vārdu, uzvārdu, personas kodu vai, ja tāda nav, dzimšanas gadu un datumu;

7.5. konvojējamās personas atrašanās vietu;

7.6. konvojējamās personas konvojēšanas galamērķi un nogādāšanas laiku;

7.7. izolācijas prasības, ja tādas konvojējamai personai ir noteiktas;

7.8. informāciju par konvojējamām personām, kurām ir nosliece uz vardarbību, bēgšanu vai pašnāvību.

8. Konvoja darbinieks nodrošina, lai atsevišķi konvojētu:

8.1. konvojējamās personas, kurām noteikti izolācijas ierobežojumi;

8.2. pirmās pakāpes radiniekus;

8.4. tiesnešus, tiesu sistēmai piederīgās personas, izmeklēšanas iestādes, kriminālsodu izpildes iestādes, operatīvo darbību veicošas valsts institūcijas, pašvaldības policijas vai citas ar valsts un sabiedrības drošības nodrošināšanu saistītās valsts institūcijas nodarbinātos, bijušos nodarbinātos, viņu laulātos vai pirmās pakāpes radiniekus;

8.5. konvojējamās personas, kurām noteikts procesuāli aizsargājamās personas statuss;

8.6. konvojējamās personas, par kuru veselības stāvokli saņemti attiecīgi ārstniecības personas norādījumi;

8.7. konvojējamās personas, par kurām ir ziņas, ka tās var nodarīt kaitējumu konvoja darbiniekam vai citām personām.

9. Konvoja darbiniekam drošības apsvērumu dēļ ir tiesības pieņemt lēmumu konvojēt personu atsevišķi arī citos gadījumos, kas nav noteikti šo noteikumu 8.punktā.

10. Konvoja darbinieks pirms konvojēšanas uzsākšanas mutiski informē konvojējamo personu par gadījumiem, kad pret viņu var tikt lietoti speciālie līdzekļi (izņemot roku dzelžu lietošanu) vai šaujamieroči un nosacījumiem, kuri konvojējamai personai jāievēro konvojēšanas laikā.

11. Konvojēšanas laikā konvoja darbinieks nodrošina, ka konvojējamā persona:

11.1. nebojā transportlīdzekļa aprīkojumu un Valsts ieņēmumu dienesta īpašumu;

11.2. neveic darbības, ko var uzskatīt par nepakļaušanos konvoja darbinieka likumīgajām prasībām, bēgšanas vai uzbrukuma mēģinājumu;

11.3. tīši nekaitē savai veselībai;

11.4. nepieņem no citām personām un nenodot tām mantu, pierakstus, vēstules un produktus;

11.5. neizmanto sakaru līdzekļus.

12. Konvojēšanas laikā konvojējamā persona izpilda konvoja darbinieka likumīgās prasības. Par konvojējamās personas pārkāpumiem konvojēšanas laikā konvoja darbinieks rakstiski informē savu tiešo vadītāju.

13. Konvojēšanas laikā konvoja darbiniekiem aizliegts izpaust konvojējamai personai konvojēšanas maršrutu.

**II. Konvojējamo personu pieņemšanas un pārmeklēšanas kārtība**

14. Pirms konvojējamo personu pieņem konvojēšanai, konvoja darbinieks pārbauda tās identitāti.

15. Konvoja darbinieks konvojēšanai nepieņem:

15.1. sievieti ar bērnu;

15.2. konvojējamo personu:

15.2.1. kura atrodas redzamā apreibinošo vielu (alkoholisko dzērienu, narkotisko, psihotropo vai toksisko vielu) ietekmē, ja par šo personu nav ārstniecības personas atzinuma, ka šo personu atļauts konvojēt;

15.2.2. kurai ir redzamas saslimšanas pazīmes vai grūtnieci, ja par šīm personām nav ārstniecības personas atzinuma, ka šīs personas atļauts konvojēt;

15.2.3 kurai redzami miesas bojājumi, ja par šo personu nav ārstniecības personas atzinuma, ka šo personu atļauts konvojēt;

15.2.4. kuras apģērbs neatbilst gadalaikam (izņemot gadījumu, ja persona aizturēta likumpārkāpuma izdarīšanas vietā vai konvojē no ārvalstīm);

15.3. kuras identitāte nav noskaidrota.

16. Konvoja darbinieks, konstatējot šo noteikumu 15.punktā minēto gadījumu, nekavējoties informē par to procesa virzītāju un savu tiešo vadītāju.

17. Gadījumos, kad persona aizturēta likumpārkāpuma izdarīšanas vietā, pirms konvojēšanas tā paša dzimuma konvoja darbinieks veic konvojējamās personas apģērba, ķermeņa un mantu (ja tādas ir) apskati un pārbaudi (turpmāk – pārmeklēšana), lai izņemtu priekšmetus, izstrādājumus vai vielas, kuras aizliegts glabāt un lietot īslaicīgās aizturēšanas vietā un kuras var izmantot uzbrukumam vai ar kurām var nodarīt miesas bojājumus sev vai citai personai, vai veikt citu pretlikumīgu darbību (turpmāk – aizliegtie priekšmeti).

18. Konvoja darbinieks var veikt konvojējamās personas daļēju (bez konvojējamās personas izģērbšanās) vai pilnīgu (ar konvojējamās personas izģērbšanos) pārmeklēšanu.

19. Konvoja darbinieks konvojējamās personas pārmeklēšanu veic vienreizējās lietošanas cimdos.

20. Konvojējamās personas pārmeklēšanā konvoja darbinieks var izmantot tehniskos līdzekļus.

21. Veicot konvojējamās personas daļēju pārmeklēšanu:

21.1. konvojējamo personu aicina nodot aizliegtos priekšmetus;

21.2. konvojējamai personai liek pacelt rokas uz augšu, pagriezties ar seju pret sienu, atspiežoties ar rokām pret sienu, un izplest kājas plecu platumā;

21.3. konvoja darbinieks no mugurpuses pārmeklē apģērbu no augšas uz leju, veltot sevišķu vērību vietām, kur var būt paslēpti aizliegtie priekšmeti;

21.4. pārbauda galvassegu un apavus.

22. Konvojējamās personas pilnīgu pārmeklēšanu veic, ja:

22.1. daļējas pārmeklēšanas laikā tās uzvedība izraisa aizdomas, ka var būt slēpti aizliegti priekšmeti;

22.2. ir informācija no izmeklētāja par tās noslieci uz bēgšanu, uzbrukumiem vai pašnāvības mēģinājumiem;

22.3. citos gadījumos, ja ir informācija par konvojējamās personas rīcībā esošiem aizliegtiem priekšmetiem vai gatavošanos bēgt, uzbrukt vai izdarīt citas pretlikumīgas darbības.

23. Konvojējamās personas pilnīgu pārmeklēšanu veic atsevišķā telpā vai no apkārtējiem norobežotā vietā, nodrošinot konvojējamās personas tiesības uz privātumu.

24. Veicot konvojējamās personas pilnīgu pārmeklēšanu:

24.1. konvojējamo personu aicina nodot aizliegtos priekšmetus un pēc tam izģērbties;

24.2. pārbauda konvojējamās personas ķermeni, protēzes, medicīniskās saites (ja nepieciešams, pārbaudi veic ārstniecības personas klātbūtnē) un pārvietošanās līdzekļus;

24.3. apskata konvojējamās personas galvassegu, apģērbu un apavus.

25. Konvojējamās personas pārmeklēšanas laikā atrastos aizliegtos priekšmetus konvoja darbinieks kopā ar sagatavoto dienesta ziņojumu nodod procesa virzītājam.

26. Ja saskaņā ar ārstniecības personas slēdzienu konvojējamās personas veselības stāvoklis ir tāds, ka kavēšanās ar viņa nogādāšanu ārstniecības iestādē apdraud viņa dzīvību vai veselību, konvoja darbinieks neveic šo noteikumu 16.punktā norādīto pārmeklēšanu.

27. Ja konvojējamai personai nepieciešams regulāri lietot medikamentus, ko noteikusi ārstniecības persona, tos personai izsniedz tikai pēc ārstniecības personas norādījuma. Ja medikamenti nedrīkst atrasties pie konvojējamās personas, tos aizzīmogotā iepakojumā kopā ar ārstniecības personas izziņu saņem konvoja darbinieks, parakstoties par iepakojuma saņemšanu. Konvoja darbinieks personas konvojēšanas galapunktā iepakojumu kopā ar ārstniecības personas izziņu iesniedz īslaicīgās aizturēšanas vietas amatpersonai, kura veic atzīmi par iepakojuma saņemšanu.

28. Ja konvoja darbinieks konvojējamai personai identitātes pārbaudes laikā vai pārmeklēšanas laikā konstatē redzamus miesas bojājumus, kas nav fiksēti aizturēšanas protokolā, konvoja darbinieks nekavējoties informē savu tiešo vadītāju un procesa virzītāju. Procesa virzītājs aizturēšanas protokolā norāda konvojējamās personas miesas bojājumus un to izvietojumu uz ķermeņa. Konvojēšanu var turpināt tikai pēc ārstniecības personas atzinuma, ka šo personu atļauts konvojēt. Ārstniecības personas atzinumu un aizturēšanas protokolu pēc konvojējamās personas konvojēšanas nodod konvoja galapunktā.

**III. Konvojējamās personas konvojēšana kājām un transportlīdzeklī.**

29. Konvojēšanas laikā konvojējamās personas rokas saslēdz roku dzelžos. Konvojējot konvojējamo personu transportlīdzeklī, tās rokas sasien vai saslēdz priekšpusē, bet konvojējot kājām, tās rokas var saslēgt roku dzelžos mugurpusē. Lietojot roku dzelžus, pārliecinās, vai konvojējamā persona nespēj atbrīvoties no tiem.

30. Konvojējamās personas konvojēšanu kājām veic no transportlīdzekļa uz telpām, no telpām uz transportlīdzekli, telpās, kā arī ārpus telpām vietās, kur nav iespējama transportlīdzekļu kustība.

31. Vienas konvojējamās personas konvojēšanu kājām veic ne mazāk kā divi konvoja darbinieki, bet, ja konvojē personu grupu, tad konvojēšanu veic vismaz par vienu konvoja darbinieku vairāk nekā konvojējamās personas.

32. Konvojējamo personu transportlīdzeklī konvojē ne mazāk kā divi konvoja darbinieki un transportlīdzekļa vadītājs.

33. Vienā transportlīdzeklī atļauts konvojēt ne vairāk kā divas konvojējamās personas.

34. Konvojēšanas laikā transportlīdzeklī drīkst atrasties tikai konvoja darbinieki un konvojējamās personas.

35. Transportlīdzekli novieto pēc iespējas tuvāk vietai, kurā nogādā konvojējamo personu.

36. Konvojējot vieglajā transportlīdzeklī, personu nosēdina transportlīdzekļa salona aizmugurējā daļā vai sēdekļu rindās blakus konvoja darbiniekam.

37. Konvojēšanas laikā transportlīdzekļa logus tur aizvērtus un durvis aizslēgtas, neplānota apstāšanās maršrutā atļauta tikai ārkārtas situācijā.

38. Ārkārtas situācija konvojēšanas laikā ir:

38.1. konvojējamās personas bēgšanas mēģinājums;

38.2. uzbrukums konvojam;

38.3. ceļu satiksmes negadījums;

38.4. piespiedu apstāšanās transportlīdzekļa tehnisku bojājumu dēļ;

38.5. nepieciešamība konvojējamai personai sniegt pirmo palīdzību vai neatliekamo medicīnisko palīdzību;

38.6. jebkura cita situācija, kuras rezultātā konvojējamā persona var bēgt no konvoja vai izdarīt tādu darbību, kas apdraud pašas konvojējamās personas vai sabiedrības drošību.

39. Konvojējamās personas bēgšanas vai uzbrukuma gadījumā konvojs:

39.1. atvaira uzbrukumu;

39.2. veic pasākumus aizbēgušās konvojējamās personas aizturēšanai;

39.3. pastiprina pārējo konvojējamo personu uzraudzību, ja tās konvojē vienlaikus ar izbēgušo konvojējamo personu;

39.4. izmanto vai pielieto šaujamieroci vai speciālos līdzekļus saskaņā ar likumu "[Par](https://likumi.lv/ta/id/67957-par-policiju) Valsts ieņēmumu dienestu";

39.5. nekavējoties, tiklīdz tas ir iespējams, informē tiešo vadītāju un rīkojas saskaņā ar tā norādījumiem.

40. Konvojējamās personas pašnāvības mēģinājuma vai pašnāvības gadījumā konvojs:

40.1. ja nepieciešams, sniedz pirmo palīdzību un organizē neatliekamās medicīniskās palīdzības sniegšanu;

40.2. nekavējoties, tiklīdz tas ir iespējams informē tiešo vadītāju un rīkojas saskaņā ar tā norādījumiem;

40.3. pastiprina pārējo konvojējamo personu uzraudzību, ja tās konvojē vienlaikus ar pašnāvības mēģinājumu vai pašnāvību izdarījušo konvojējamo personu.

**IV. Konvojējamās personas konvojēšana tiesā**

41. Konvojējamās personas tiesu telpās izvieto atsevišķās telpās līdz tiesas sēdes sākumam.

42. Ja tiesas ēkā nav pieejama telpa, kurā turēt konvojējamo personu, konvojējamo personu tiesas sēžu zālē ieved uzreiz no transportlīdzekļa pirms tiesas sēdes sākuma.

43. Konvoja darbinieks seko, lai konvojējamā persona tiesas sēdes laikā ievēro tiesas (tiesneša) noteikto kārtību. Ja konvojējamā persona pārkāpj noteikto kārtību, konvoja darbinieks pēc tiesneša norādījuma vai patstāvīgi pārtrauc konvojējamās personas prettiesiskās darbības.

44. Ja konvojējamo personu atbrīvo tiesas sēžu zālē, konvoja darbinieks izskaidro kārtību, kādā tā var saņemt izņemtās personīgās mantas, kas atrodas īslaicīgās aizturēšanas vietā un/vai pie izmeklētāja.

45. Ja persona jāapcietina tiesas sēžu zālē, pēc tiesas (tiesneša) nolēmuma pasludināšanas konvoja darbinieks:

45.1. konvojējamai personai uzliek roku dzelžus un izved no tiesas sēžu zāles;

45.2. saņem no tiesas (tiesneša) apstiprinātu tiesas nolēmuma norakstu vai izrakstu no tā;

45.3. personu un šo noteikumu 45.2. apakšpunktā minēto tiesas nolēmuma norakstu vai izrakstu no tā, nodod īslaicīgās aizturēšanas vietā.

**V. Konvojējamo personu konvojēšana procesuālo darbību veikšanai un veselības aprūpei ārpus ieslodzījuma vietas**

46. Procesuālo darbību veikšanas vietā konvoja darbinieks apskata telpas un apkārtni, lai novērstu uzbrukuma risku vai aizliegtu priekšmetu saņemšanas iespēju un pārliecinātos, ka konvojējamai personai nav iespējams bēgt.

47. Ārstniecības iestādē (ārpus ieslodzījuma vietas) konvoja darbinieks apskata telpas un apkārtni un nodrošina konvojējamās personas apsardzi tā, lai nepieļautu konvojējamās personas bēgšanu vai citu nelikumīgu darbību veikšanu.

48. Konvoja darbinieks informē ārstniecības iestādes (ārpus ieslodzījuma vietas) personālu par nosacījumiem, kas jāievēro, lai nepieļautu ārkārtas situācijas rašanos.

49. Pirms konvojējamo personu ieved tualetes telpā, konvoja darbinieks pārbauda tualetes telpu. Personai atrodoties tualetes telpā, konvoja darbinieki izvietojas tā, lai garantētu personas privātumu, vienlaikus nepieļaujot konvojējamās personas bēgšanu vai citu neatļautu darbību veikšanu.

**VI. Noslēguma jautājums**

50. Noteikumi stājas spēkā vienlaicīgi ar attiecīgajiem grozījumiem likuma "[Par](https://likumi.lv/ta/id/67957-par-policiju) Valsts ieņēmumu dienestu" 16.panta trešās daļas 5.punktā un 16.6panta trešās daļas 4.punktā, kas paredz pilnvarojumu Ministru kabinetam izdot aizturēto un apcietināto personu konvojēšanas kārtību.

Ministru prezidents A.K.Kariņš

Finanšu ministrs J.Reirs